"ทหารไทย"ขายกองทุนน้ำมัน
บลจ.ทหารไทย ออกกองทุนน้ำมันรับแนวโน้มราคาน้ำมันวิ่ง
4 พ.ค. 2553

บลจ.ทหารไทย ออกกองทุนน้ำมันรับแนวโน้มราคาน้ำมันวิ่ง
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย เปิดเผยว่า บลจ.ทหารไทย จะเปิดขายหน่วยลงทุนครั้งแรกของกองทุนเปิดทหารไทย ออยล์ฟันด์ ทุนจดทะเบียน 1,000 ล้านบาท ในวันที่ 6–12 พ.ค. 2553 และหากซื้อในงาน Money Expo 2010 วันที่ 6-9 พ.ค. 2553 ในวงเงิน 1 แสนบาทขึ้นไป จะได้รับบัตรเติมน้ำมันบางจาก 500 บาท
“แม้ว่ายังมีวิกฤตทางการเมืองในประเทศ ซึ่งอาจจะกระทบยอดขายโดยรวม แต่เนื่องจากเศรษฐกิจโลกเริ่มปรับตัวดีขึ้นอย่างชัดเจน ส่งผลให้คาดการณ์ว่าความต้องการน้ำมันในอนาคตจะปรับตัวสูงขึ้นเรื่อยๆ” นายสมจินต์ กล่าว 
ทั้งนี้ กองทุนดังกล่าวจะเน้นลงทุนใน Power Shares DB Oil Fund เป็น Exchange-Traded Fund หรือ ETF ซึ่งเป็นดัชนีที่มุ่งสะท้อนการเปลี่ยนแปลงของมูลค่าน้ำมันดิบ West Texas Intermediate (WTI)
บลจ.วรรณ เปิดขายกองทุนเปิดวรรณตราสารหนี้ 3Y/1 (1FIX3Y/1) ลงทุนในตราสารหนี้ภาครัฐและตราสารหนี้ภาคเอกชนที่มีอันดับความน่าเชื่อถือตั้งแต่ A- ขึ้นไป ตั้งแต่วันที่ 4-12 พ.ค.นี้ คาดผลตอบแทน 2.8-3.0% ต่อปี
บลจ.กรุงไทย เปิดจำหน่ายกองทุนเปิดกรุงไทย ธนทรัพย์ ซี (KTSUPC) ตั้งแต่วันที่ 4-11 พ.ค. 2553 อายุโครงการ 3 ปี 6 เดือน มูลค่า 400 ล้านบาท ลงทุนในตราสารหนี้ทั้งในและต่างประเทศ คาดผลตอบแทนประมาณ 3.10% ต่อปี